|  |
| --- |
| ***Enhed***  *Center for Handicap og Psykisk Sårbarhed*  *Sagsnr.*  *2017 - 6405*  *Dato*  *30-06-2017* |

# Social støtte i overgangen til og fastholdelse i job

## Spørgsmål og svar

### Kan der bevilliges to § 85 indsatser? Såfremt borger allerede har eksempelvis en hjemmevejleder?

### Ja, hvis borgeren får en § 85 indsats i henhold til gældende lovgivning og en CTI-indsats i henhold til minimumskravene i indsatsmodellen. Indsatsmodellen indebærer, at CTI-indsatsen er tidsbegrænset og derfor kan CTI-medarbejderen ikke fortsætte som § 85-medarbejder efter forløbets afslutning.

### Skal borgere, der bliver udtrukket til at deltage i projektet, spørges (direkte), om de ønsker at deltage.

### Nej, borgerne spørges ikke, om de ønsker at deltage, inden de inkluderes. Men der lægges i projektet vægt på, at det er borgerens egne mål, der sætter retning, og at borgeren selv er med til at pege på det konkrete indhold af indsatsen.

### Hvordan forholder det sig i projektet i forhold til datatilsynet og krav om opbevaring og videregivelse af data på borgere? Skal borger ikke give samtykke til videregivelse af data?

### Borgeren skal i henhold til gældende lovgivning give samtykke til videregivelse af data. Hvordan det håndteres konkret i projektet drøftes med evaluator og deltagerkommunerne ved opstart af projektet.

### Kan virksomheds-/jobkonsulent have myndighedsansvar på beskæftigelsesområdet? Enten hele ansvaret eller dele af myndighedsansvaret?

### Ja, en virksomheds-/jobkonsulent kan godt overdrages myndighedsansvaret helt eller delvist, så længe kommunen lever op til minimumskravene i indsatsmodellen. Her stilles blandt andet krav om, at der er en myndighedssagsbehandler fra jobcenteret til stede i første og afsluttende møde med borgeren. Dette krav er til, for at sikre, at der på disse møder er den nødvendige ekspertise og viden om lovgivning og koordinering med øvrige forvaltninger og samarbejdspartnere til stede.

### En mulighed kan være at overdrage myndighedsansvaret delvist undervejs i borgens forløb i projektet, men at lade en myndighedssagsbehandler deltage på det første og det afsluttende møde. Hvis virksomhedskonsulenten besidder den nødvendige ekspertise som myndighedssagsbehandler, er det også en mulighed at overdrage hele myndighedsansvaret til vedkommende, som så varetager begge funktioner på første og afsluttende møde med borgeren.

### Hvor meget skal succeskriterierne fastholdes i forhold til § 82b?

### Ansøger skal, på baggrund af sit kendskab til målgruppen, komme med sit bedste bud på, hvor stor en andel af deltagerne på evaluators liste, som forventes at få bevilget CTI-støtte efter de tre forskellige lovbestemmelser (SEL § 82b, SEL § 85 og LAB 31b). Bevillingerne skal ske i henhold til gældende lovgivning. Målet er, at flest mulig i målgruppen (på listen) får en indsats i henhold til indsatsmodellen, mens projektets succes ikke afhænger af, hvilken paragraf CTI-indsatsen bevilges efter.

### Hvordan skal ordinære timer forstås?

### Med ordinære timer menes arbejdstimer, hvor borgeren aflønnes på almindelige vilkår for det arbejde, vedkommende udfører på arbejdspladsen. Dette kan godt kombineres med en virksomhedspraktik samme sted, hvis nogle af timerne på arbejdspladsen anvendes til at udvikle arbejdsevnen og træne særlige kvalifikationer – noget som virksomheden ikke får udbytte af, og derfor heller ikke skal udbetale almindelig løn for. I et virksomhedsvendt forløb må man altså skelne mellem de timer, der bruges på træning og udvikling af arbejdsevne og parathed, og de timer, som bruges på et reelt stykke arbejde, som borgeren aflønnes for på almindelige vilkår. Succeskriteriet om ordinære timer er tiltænkt at omfatte andelen af deltagerne, der indenfor projektets løbetid frem til 31. marts 2020 forventes at opnå ordinære timer.

### Afhænger udvælgelsen af deltagere i projektet af, hvilken visitationsgruppe borger er placeret i i projektet ”Flere skal med”?

### Udvælgelsen af borgere i ”Social støtte i overgangen til og fastholdelse i job” afhænger ikke af, hvilken visitationsgruppe, borgeren er i i ”Flere skal med”. Det er to forskellige projekter med forskellig udvælgelse og visitation. Borgere i ressourceforløb indgår ikke i Social støtte projektets målgruppe. Det aftales nærmere med evaluator, hvordan det håndteres i projektet, hvis deltagerne efter at være inkluderet i projektet, skal have sagen forelagt rehabiliteringsteamet.

### Forventes det, at større kommuner kan inkludere flere borgere end mindre kommuner?

### Nej, der er ikke forventninger til, hvor mange deltagere hver kommune skal bidrage med til projektet.

### Hvor længe forløber projektperioden og hvor lang tid skal projektmedarbejderne finansieres?

### Projektperioden løber fra 1. november 2017 til 31. marts 2020. Der kan budgetteres med lønudgifter til projektmedarbejdere i den samlede periode på i alt 29 måneder. Afprøvningsperioden forventes igangsat 1. februar 2018, hvor der stilles krav om, at alle medarbejdere skal være klar til at gennemføre indsatsen (afprøvningen udfases i 1. kvartal 2020). CTI-uddannelsen forventes at blive gennemført i februar 2018.

### Hvordan forstås succeskriterierne i forhold til at angive, hvilken andel der får fx bostøtte?

### Succeskriterierne skal forstås som den enkelte kommunes bedste bud på, hvor mange af deltagerne på evaluators liste, som kommunen forventer, vil få udarbejdet en handleplan i overensstemmelse med indsatsmodellen, bevilget CTI-støtte efter hver af de tre forskellige lovbestemmelser (SEL § 82b, SEL § 85 og LAB § 31b) og opnå ordinære timer inden for projektperioden. Kommunen skal foretage et skøn på baggrund af kendskabet til målgruppen og hvad der forventes at være realistisk. Målet er, at flest mulig i målgruppen (på listen) får en indsats i henhold til indsatsmodellen, mens projektets succes ikke afhænger af, hvilken af de tre lovbestemmelser, CTI-indsatsen bevilges efter.

### Hvordan kan CTI-metoden tage udgangspunkt i borgerens udviklingsproces og samtidig være styret af tidsafgrænset faser?

* CTI indsatsen er afgrænset til en periode på 6-9 måneder på baggrund af de erfaringer, som udviklerne af metoden har gjort sig med målgruppen. Tidsafgrænsningen og faseovergangene sikrer, at indsatsen fokuserer på den udvikling, som borgeren skal gennemgå. I forhold til mennesker med svære psykiske lidelser, har den afgrænsede tidperiode vist god effekt. Indenfor rammerne heraf lægges der i projektet vægt på, at det er borgerens egne mål, der sætter retning, og at borgeren selv er med til at pege på det konkrete indhold af indsatsen.

Spørgsmål 1-11 er tilføjet d.16. august 2017

### Der er ansøgningsfrist 1. september 2017. Vi skal have projektet i høring hos de politiske udvalg, da der er krav om medfinansiering. Det har vi svært ved at nå. Er der udsigt til, at ansøgningsfristen bliver udskudt?

* + Der er ikke planer om at udskyde ansøgningsfristen. Der skal i forbindelse med ansøgningen indsendes en samarbejdsaftale, som skal være underskrevet af de ansvarlige direktører på både social- og beskæftigelsesområdet. Hvis ikke kommunen kan nå at indsende en samarbejdsaftale, skal der indsendes en tidsplan herfor.

### Hvilke krav stilles der mere præcist til organisering og samarbejdet på tværs i de to forvaltninger?

* Puljevejledningen og bilaget om indsatsmodellen indeholder en række minimumskrav til organisering og samarbejde om afprøvningen af indsatsmodellen. Derudover vælger kommunen selv, hvordan de vil organisere sig og samarbejde om at opnå de ønskede resultater

### Hvilken målgruppe er der tale om?

* Aktivitetsparate kontanthjælpsmodtagere over 30 år med minimum et års ledighed.

### Det fremgår af bilaget om målgruppebeskrivelsen, at 20 % af de aktivitetsparate kontanthjælpsmodtagere får en ydelse efter Serviceloven. Forventes det, at denne andel vil stige som led i projektet og har Socialstyrelsen foretaget en vurdering af, hvor meget dette tal i givet fald vil stige?

* + Den andel der henvises til er fra en analyse udarbejdet på baggrund af validerede data fra 32 kommuner i 2015. Socialstyrelsen kender ikke til den aktuelle andel i hver enkelt kommune eller på landsplan, men Socialstyrelsen forventer ikke, at andelen der modtager en ydelse efter Serviceloven vil stige. Samarbejdet sigter på at målrette, fagligt kvalificere og koordinere de ydelser, der allerede gives i dag.

### Hvor mange borgere skal vi som kommune kunne stille med, for at komme i betragtning til puljen?

* + Omkring syv kommuner skal tilsammen bidrage med omkring 750 borgere. Som det fremgår af puljevejledningen, vil det dog blive vægtet positivt, hvis ansøgere kan sandsynliggøre, at de kan gennemføre indsatsen overfor minimum 100 borgere indenfor projektperioden, men det er ikke et krav, for at komme i betragtning til puljen. Der er løbende optag af borgere i projektet igennem projektperioden og afprøvningsfasen varer godt og vel to år. Kommunen skal udarbejde et skøn over hvor mange borgere, der kan indgå i projektet, og som vil kunne nå at gennemføre forløbet indenfor denne periode.

### Hvordan udvælges borgere til projektet?

* + Deltagerne udvælges af evaluator blandt bruttomålgruppe af aktivitetsparate med minimum et års ledighed i den enkelte projektkommune. Det er ikke kommunen selv, som udvælger borgere til projektet, men kommunen kan vælge at have særligt fokus på en del af målgruppen ved fx at tilbyde supplerende tilbud og styrke samarbejdet med udvalgte samarbejdspartnere.

### Skal der inkluderes nye borgere, hvis nogen dropper ud undervejs i afprøvningsperioden?

* + Der optages løbende borgere til projektet, indtil kommunen når det antal deltagere, som der er bevilget støtte til.

### Kan borgere, der indgår i ressourceforløb deltage?

* Personer i ressourceforløb kan ikke deltage i projektet.

### Hvad kan der præcist søges om midler til?

* + Der kan søges om midler til afholdelse af 50 pct. af de udgifter, som kan henføres til kommunens deltagelse i projektet, herunder den særlige sociale og beskæftigelsesrettede indsats til deltagerne i projektet i afprøvningsperioden. Dette kan være lønudgifter forbundet med gennemførelse af indsatsmodellen (sagsbehandlere, jobkonsulenter, CTI-medarbejdere) samt udgifter forbundet med øvrige borgerrettede tilbud og aktiviteter (fx psykologhjælp, rygtræning, netværkstilbud, misbrugsbehandling og hjælpemidler). Der kan endvidere søges om dækning af udgifter forbundet med ledere og medarbejderes deltagelse i projektaktiviteter indenfor projektperioden, konsulentydelser (fx kompetenceudvikling af medarbejdere) samt udgifter forbundet med projektledelse, dokumentationsarbejde og mødeaktiviteter med virksomheder, frivillige organisationer, regional psykiatri mv. Der kan ikke søges midler til aktiviteter, der allerede er finansiereret via andre projektmidler.

### Kan der søges midler til en myndighedssagsbehandler på socialområdet?

* + Ja, såfremt den pågældende myndighedssagsbehandler arbejder specifikt i forhold til projektet.

### Giver det en merudgift for kommunen?

* + Kommunen skal medfinansiere 50 pct. af den samlede indsats i projektet. Det betyder, at kommunen kan søge om et beløb, der svarer til 50 pct. af de udgifter, der er forbundet med at være med i projektet. Medfinansieringen kan ske ved, at der tilføres ekstra midler til projektet, eller at kommunen sandsynliggør, at der inden for kommunens eksisterende budget allokeres eller omprioriteres midler/ressourcer til projektet svarende til 50 pct.

### Kommunerne har 50 % medfinansiering. I denne medfinansiering kan vi så regne udgifter til § 85 støtte med?

* + Ja, såfremt den pågældende bostøtte arbejder specifikt i forhold til projektet.

### Kan borgerens kontanthjælpsydelse medregnes som en medfinansiering?

* + Nej, kontanthjælpsydelser kan ikke omfattes, da det er en udgift, som ikke kan henledes direkte til projektet.

### Skal kommunen selv betale for CTI-uddannelsen?

* + CTI-uddannelsen finansieres af Socialstyrelsen. Udgifter til transport og medarbejderes timeforbrug afholdes af kommunen.

### Hvor mange midler kan der søges om?

* + Der er ikke afsat et fast beløb til de kommuner, der deltager, men der er afsat 29,8 mio. kr. til ansøgningspuljen. Det forventes, at syv kommuner får midler til at gennemføre indsatsen overfor omkring 750 borgere.

### Kan man som kommune søge midler både fra puljen ’Flere skal med og fra Social støtte i overgangen til og fastholdelse i job?

* + Ja, men der kan ikke søges til de samme aktiviteter.

### Er det et krav, at der altid er nogen tilstede fra begge forvaltninger i mødet med borgeren?

* + Det er et krav, at der er sagsbehandlere til stede fra både social- og beskæftigelsesforvaltningen samt CTI-medarbejder og jobkonsulent i det første og det afsluttende mødet med borgeren.

### Hvor lang tid varer et samlet forløb?

* + Et CTI-forløb varer seks eller ni måneder, afhængig af hvilken lovbestemmelse indsatsen bevilges efter). Der er ingen tidsbegrænsning på, hvor lang tid der må gå, fra borgeren deltager i opstartsmødet til CTI-forløbet igangsættes, men job-først tilgangen indebærer, at borgeren hurtigst muligt skal ud på en arbejdsplads. Borgerens plan skal tage højde for, at borgeren får den nødvendige støtte hertil og at der arbejdes med øvrige indsatser og aktiviteter samtidig med, at borgeren er på en arbejdsplads.

### Hvad betyder det, at borgeren får én plan?

* Hvis borgeren i henhold til lovgivningen både skal have udarbejdet ’Min Plan’ i henhold til beskæftigelsesindsatsloven § 27 og en handleplan i henhold til servicelovens § 141, så skal der sikres tydelig sammenhæng og overensstemmelse imellem de to planer. Borgeren skal opleve, at de har én plan målrettet job og bedre trivsel. Et tæt samarbejde mellem sagsbehandlerne i socialforvaltningen og jobcenteret skal sikre dette.

### Kan deltagerne i projektet fritages for sektorspecifikke handleplaner?

* + Nej, der kan i projektet ikke dispenseres for de sektorspecifikke handleplaner på social- og beskæftigelsesområdet. Derfor kan det være nødvendigt at opbygge den fælles handleplan på baggrund af de eventuelt allerede eksisterende handleplaner og den fælles udredning, og således få indsatserne samlet under et fælles formål.

### Hvis kommunen er frikommune og er fritaget for sektorspecifikke handleplaner, kan denne dispensation så benyttes i projektet?

* + Hvis kommunen som led i et frikommuneforsøg har fået dispensation fra de sektorspecifikke handleplaner, er der ikke grund til at disse udarbejdes, da det er den fælles handleplan, der danner grundlag for indsatsen. Det skal dog oplyses til evaluator, da det kan have betydning for effekten af indsatsen.

### Kan borgerne fritages fra ret- og pligt-samtaler, når de indgår i projektet?

* + Nej, det er ikke muligt at fritage borgere, der deltager i projektet fra de lovbundne ret og pligt-samtaler.

### Kan borgere, der allerede har et jobmatch, deltage i projektet?

* + Hvis en borger, der af evaluator er udtrukket til at deltage i projektet, allerede har et jobmatch, kan borgeren godt deltage i projektet, forudsat at der forud for jobstart gennemføres de påkrævede trin i indsatsmodellen med opstartsmøde og udarbejdelse af fælles handleplan. Der fastsættes i samarbejde med evaluator og med inddragelse af projektkommunerne retningslinjer for, hvordan det håndteres, hvis borgeren allerede er i virksomhedsrettet forløb, når de udtrækkes til projektet.

### Efter hvilken lovgivning bevilges CTI-indsatsen?

* + Som det fremgår i vejledningen kan CTI-indsatsen bevilges efter LAB § 31 b (mentorstøtte) SEL § 85 (bostøtte) eller den nye SEL § 82 b jf. lovforslag L150 vedtaget 2. juni 2017 (tidlig forebyggende indsats).

### Skal borgeren have en koordinerende sagsbehandler, når borgeren har tilknyttet en CTI-medarbejder?

* + Der dispenseres ikke for gældende lovgivning i projektet. I projektet er det CTI-medarbejderen, der har koordinationen i dagligdagen, mens myndighedssagsbehandleren har det overordnede ansvar for borgerens handleplan og forløb. I mange tilfælde vil det være naturligt, at det er den koordinerende sagsbehandler i jobcenteret, der er tovholder på forløbet, mens det i andre tilfælde kan være relevant, at det er sagsbehandleren i socialforvaltningen, som er tovholder for borgerens sag. Det er op til kommunerne at afgøre, hvordan arbejdsfordelingen mellem sagsbehandlerne skal være i de tilfælde, hvor borgeren har en sag i både jobcenter og socialforvaltning.

### Hvem har ansvaret for arbejdsaftalen og opfølgningen på denne?

* + Jobkonsulent har ansvaret for, at der udarbejdes en arbejdsaftale i samarbejde med arbejdsgiver og borger. Jobkonsulenten har endvidere ansvaret for at følge op på aftalen og at denne justeres efter behov.

### Er der krav om et minimum antal ordinære timer?

* + Nej, der er ikke et krav om et minimum antal ordinære timer. Nogle borgere vil kunne varetage 2-4 timers arbejde om ugen, mens andre vil kunne varetage langt flere timer. Hvis borgeren ikke kan varetage ordinære timer fra starten, kan der etableres virksomhedspraktik. Men der er fokus på at opnå progression i antallet af ordinære timer igennem borgerens forløb.

### Kan der dispenseres for rimelighedskravet?

* + Nej, der kan ikke dispenseres fra rimelighedskravet. Rimelighedskravet omfatter virksomhedspraktik og løntilskud. Rimelighedskravet omfatter ikke ordinære timer og fleksjob.

### Kan borgeren også bevilges mentorstøtte udover CTI-støtte?

* + Ja, hvis det vurderes nødvendigt, at borgeren får fx en virksomhedsmentor på sin arbejdsplads, kan dette også bevilges. Det kan også være en del af CTI-indsatsen, at der udarbejdes og forankres en plan for, hvordan en virksomhedsmentor fremadrettet kan varetage mentoropgaven efter at CTI-indsatsen afsluttes.

### Kan jobcenteret sørge for nødvendige hjælpemidler?

* + Ja, jobcenteret kan både bevilge arbejdsredskaber, arbejdspladsindretning og personlig assistance i det omfang det er nødvendigt for, at borgeren kan varetage de ordinære timer eller virksomhedspraktikken. For mere information kontakt eventuelt jobcenterets nøgleperson på handicapområdet. Se oversigt her: <http://bmhandicap.dk/da/Noeglepersoner/Oversigt-over-noeglepersoner.aspx>

### Kan den samme borger være tilknyttet flere små virksomheder med få ordinære timer i hver virksomhed?

* + Det vil være mest hensigtsmæssigt, at den samme borger kun er tilknyttet én virksomhed. Hvis den samme virksomhed ikke kan tilbyde det antal timer, som borgeren kan varetage, vil det være muligt at indgå arbejdsaftaler med flere virksomheder. Borgeren vil hermed være tilknyttet flere arbejdspladser.

### Skal det hedde en jobkonsulent eller kan vi kalde medarbejderen med virksomhedskontakten noget andet fx jobformidler eller virksomhedskonsulent?

* Projektkommunerne må gerne kalde medarbejderne noget andet, men i projektet betegnes medarbejderen med ansvar for den virksomhedsrettede indsats for en jobkonsulent.

### Er der mulighed for at forlænge et CTI-forløb?

* Nej. CTI-forløbets tre faser varer enten seks eller ni måneder afhængig af, hvilken lovbestemmelse CTI-indsatsen bevilges efter; CTI-forløb efter LAB § 31b eller SEL § 82b varer seks måneder, og CTI-forløb efter SEL § 85 varer ni måneder. Et forløb kan ikke forlænges ud over de seks eller ni måneder.

### Er det muligt at forkorte et CTI-forløb?

* Ja. Et CTI-forløb kan i særlige tilfælde afbrydes eller forkortes. Det skal ske i henhold til de retningslinjer, som udarbejdes med inddragelse af projektkommunerne. I tvivlstilfælde skal der rettes henvendelse til evaluator.

### Hvor mange borgere kan en CTI-medarbejder have samtidig?

* Antallet af borgere, som en CTI-medarbejder kan have samtidig (caseload for CTI-medarbejderen) afhænger af, hvilken lovgivning indsatsen er bevilget efter. Hvis indsatsen er bevilget efter LAB § 31b eller SEL § 82b, forventes CTI-medarbejderen at have ca. 15 borgere i forløb samtidig (et caseload på 15). Hvis indsatsen bevilges efter SEL § 85, forventes CTI-medarbejderen at have ca.10 borgere i forløb samtidigt (et caseload på 10).

### Hvilket tilbud får borgeren, når CTI-forløbet slutter?

* Når CTI-forløbet slutter, er det målet, at borgeren har opnået den forandring i sin livssituation, som CTI-indsatsen har haft til formål at understøtte. Derfor skal der i slutningen af CTI-forløbet laves en overdragelsesplan sammen med borgeren. Af overdragelsesplanen skal det fremgå, hvad borgeren gør og hvem borgeren kan kontakte, hvis borgeren får brug for støtte til at fastholde sin situation. Det er vigtigt, at borgerens eventuelle personlige og faglige netværk indgår i planen. Indsatsen bliver i så høj grad som muligt forankret hos borgeren.

### Skal kommunen selv sørge for uddannelse af CTI-medarbejdere?

* Projektkommunerne forpligter sig til at få uddannet minimum fire medarbejdere i CTI-metoden. Uddannelsen udbydes og betales af Socialstyrelsen i samarbejde med en uddannelsesleverandør, og er derved gratis for projektkommunerne. Uddannelsen omfatter to dages undervisning med efterfølgende netværksmøder på tværs af projektkommunerne. Projektkommunerne skal selv betale for transporten og det timeforbrug, som er forbundet med deltagelse i undervisning og netværksmøder. Projektkommunerne får endvidere hjælp til at etablere sparringsgrupper i den enkelte kommune, ved at uddannelsesleverandøren kommer på besøg ca. 3 gange i hver enkelt kommune i løbet af projektperioden.

### Må man som kommune bruge de samme CTI-medarbejdere, hvis kommunen allerede har medarbejdere, der er uddannet i CTI?

* Selvom kommunen har uddannet medarbejdere i CTI-metoden, skal de pågældende medarbejdere deltage i uddannelsen i projektet. I uddannelsen indlægges cases fra projektets målgruppe. Samtidig er der i dette projekt en virksomhedsrettet indsats, der også indgår som en del af indsatsen, og som derfor skal tænkes ind i anvendelsen af metoden.

### Skal fasernes længde altid overholdes? Det kan jo være vanskeligt at nå at gennemføre alle aktiviteter til tiden med en socialt udsat borger, der ikke altid overholder aftaler.

* Ja, fasernes længde skal altid overholdes. Det er *ikke* borgerens udvikling, der er afgørende for, hvornår forløbet går ind i en ny fase, men alene den på forhånd fastsatte tidsafgrænsning.

### Er der mulighed for at lave efterværn på CTI-forløbet?

* Nej. Der er ikke noget efterværn på et CTI-forløb, fordi formålet med CTI-forløbet er at understøtte, at borgeren opnår en stabil situation med relevante støtteindsatser, så vidt muligt uden støtte fra kommunen. Hvis borgeren fortsat har brug for mentor- eller bostøtte efter forløbet afsluttes, skal indsatsen overdrages til en anden medarbejder.

### Stopper et CTI-forløb, hvis borgeren skal i forskellige former for behandling eller eventuet indlægges på sygehus eller i fængsel?

* + Nej, ikke hvis borgeren ønsker at fortsætte. Et CTI-forløb kan sættes på pause og genoptages senere, når borgeren er klar igen.

### Fire personer omkring én borger. Er der mulighed for at CTI-medarbejderen er sagsbehandleren?

* Nej, i projektet skelnes der imellem rollen som myndighedssagsbehandler og rollen som CTI-medarbejder. Sagsbehandlerne har ansvaret for, at borgeren får en handleplan målrettet job, de rette bevillinger efter lovgivningen og at der følges op på målene i handleplanen. Sagsbehandlerne skal sørge for at koordinere dette arbejde, herunder inddrage relevante parter ved opstart af forløbet i overensstemmelse med borgerens ønsker. CTI-indsatsen igangsættes først, når der er fundet det rette job til borgeren. Herefter skal CTI-medarbejderen efter behov hjælpe borgeren med at koordinere de igangsatte aktiviteter i dagligdagen. Sagsbehandler, CTI-medarbejder og jobkonsulent skal samarbejde om at sikre sammenhæng i indsatsen og finde konkrete løsninger, hvis der opstår kriser og tilbagefald undervejs, som ikke kan løses i samarbejde mellem borger og den enkelte medarbejder alene. Den konkrete arbejdsfordeling kan tilpasses kommunens ønsker til organisering og i samarbejde med den enkelte borger.

### Kan en job- og virksomhedskonsulent være CTI-medarbejder?

* CTI-indsatsen er tidsafgrænset, mens den virksomhedsrettede indsats skal fortsætte indtil borgeren er selvforsørgende. Hvis CTI-medarbejderen skal have ansvar for kontakten til virksomheden, kan der opstå en ny kritisk overgang, når CTI-medarbejderen trækker sig efter 6 eller 9 måneder. CTI-indsatsen er et supplement til den virksomhedsrettede indsats. CTI-medarbejderen skal hjælpe borgeren med at udvikle mestringsstrategier og styrke sit netværk, så borgeren kan fastholde jobbet også på længere sigt, så vidt muligt uden mentor- eller bostøtte.

### Skal CTI-medarbejdere koordinere indsatsen på arbejdspladsen, som jobkonsulenten plejer at gøre?

* Nej, det er jobkonsulentens ansvar at varetage kontakten til arbejdspladsen og hjælpe borgeren med at indgå en arbejdsaftale og følge op på aftalen i samarbejde med borgeren og arbejdsgiveren. CTI-medarbejderen skal støtte borgeren i at få lavet en god aftale, der tager højde for borgerens hverdagsaktiviteter og eventuelle tilbud, som borgeren også skal deltage i. CTI-medarbejderen vil have bedre tid til rådighed sammen, fx til at tale om de udfordringer, der kan opstå i hverdagen på arbejdspladsen eller med at få hverdagen til at fungere.

### Hvilke medarbejdere skal uddannes i CTI-metoden?

* CTI-metoden anvendes allerede i bostøtte-indsatsen i flere af landets kommuner overfor socialt udsatte. I dette projekt afprøves CTI-metoden, som en fælles metode, der kan udføres af både bostøtte-medarbejdere og mentorer, til at støtte udsatte ledige i overgangen til job. Alle deltagere i forløbet skal således have tilknyttet en CTI-medarbejder, der bevilges efter SEL § 82b, SEL § 85 eller LAB § 31b. Der stilles krav om, at projektkommunerne minimum får uddannet fire medarbejdere i CTI-metoden. Det anbefales, at der sammensættes et team af medarbejdere, så der både er medarbejdere med erfaring fra arbejdet som bostøtte efter SEL § 85 og mentorer efter LAB § 31b.

### Må kommunen anvende redskaber og metoder som fx FIT og MI, som der allerede arbejdes med i kommunen?

* Ja, hvis redskaberne understøtter arbejdet med indsatsmodellen og bygger på samme tilgang som CTI (recovery, empowerment mv.).